Secretarul de stat din Ministerul Justiţiei, Oana Schmidt Hăineală, a declarat joi, pentru News.ro, că este "o mizerie” informaţia că ar urmări comasarea DNA cu DIICOT ca să conducă noua structură, precizând că acest lucru nu se impune şi ar fi o mare greşeală dacă s-ar întâmpla, în condiţiile în care s-au investit atâţia bani în ele pentru a le face funcţionale.

"Am auzit că s-a spus la televizor că eu aş urmări reunirea DNA şi DIICOT ca să conduc noua structură. Este o mizerie. Am spus în repetate rânduri, încă din 2013, că acest lucru nu este necesar. Am spus de multe ori că este firesc ca şeful DNA să provină dintre procurorii DNA şi şeful DIICOT dintre procurorii DIICOT. Acelaşi lucru îl susţin şi acum. Ar fi o mare greşeală, nu se impune acest lucru”, a spus Oana Schmidt Hăineală, pentru News.ro

Secretarul de stat a adăugat că nu are în vedere nicio funcţie în Parchet: „Nu mi s-a propus de nimeni aşa ceva, niciodată”.

Oana Schmidt Hăineală a precizat că nu a avut vreodată vreo discuţie pe acest subiect.

"Cum să comasezi cele două structuri după ce s-au investit atâţia bani în ele pentru a le face funcţionale?”, a adăugat secretarul de stat.

Procurorul general al României, Augustin Lazăr, a declarat joi, întrebat despre o intenţie a Guvernului de comasare a DNA cu DIICOT, că nu se impune o astfel de măsură de desfiinţeze prin contopire a celor două structuri de elită ale Ministerului Public, care se pare că deranjează multă lume pentru că îşi fac datoria.

Lazăr a precizat că ar fi o eroare fundamentală dacă ar fi un astfel de proiect de act normativ, pentru că ar arăta că există o altă strategie, inversă decât cea de combatere a criminalităţii.

"Strategia de politică penală trebuie să fie raţională şi nu discreţionară. Cine doreşte să facă ceva că organele judiciare să funcţioneze mai bine trebuie să ne consulte pe noi care ne ocupăm cu acesta chestiune. După cum am văzut, din păcate, sunt consultaţi infractorii (cu referire la consultarea publică organizată de Ministerul Justiţiei privind graţierea şi modificarea codurilor penale, n.r.). Şi dacă sunt consultaţi infractorii, cred că cei care au astfel de iniţiative nu au o bună imagine a ceea ce trebuie făcut. Eu aştept cu foarte mult interes să văd ce fel de proiect de act normativ poate să iasă. Ar fi o eroare fundamentală din partea cuiva şi cred că aici n-ar mai fi vorba de o inabilitate, ci chiar de o altă strategie dar care să nu fie de combatere a criminalităţii, ci, probabil, o strategie inversă”, a spus Augustin Lazăr, referitor la o eventuală comasare a DNA cu DIICOT.

Euractiv a scris că, potrivit unor surse, Guvernul Grindeanu ar urma să desfiinţeze DNA şi DIICOT prin contopire într-o singură instituţie, care să aibă prerogative în materie de anticorupţie şi antiterorism şi să fie condusă de Oana Schmidt-Hăineală, numită recent secretar de stat în Ministerul Justiţiei. Oana Schmidt-Hăineală ar fi una dintre persoanele care au lucrat la ordonanţa privind modificările codurilor penale.

Miercuri seară, în cadrul mai multor emisiuni de televiziune s-a susţinut că, potrivit unor surse, vineri, DNA şi DIICOT vor fi desfiinţate. Conform acestora, DNA şi DIICOT vor fuziona cu scopul de a-i schimbă din funcţie pe Laura Codruţa Kovesi şi pe Daniel Horodniceanu, şefa noii structuri urmând a fi Oana Schmidt Hăineală.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.